b'\n_START_ARTICLE_\nPusiaujin\xc4\x97 montuot\xc4\x97\n_START_SECTION_\nKonstrukcija\n_START_PARAGRAPH_\nPusiaujin\xc4\x97 montuot\xc4\x97 pasi\xc5\xbeymi savybe, kad viena i\xc5\xa1 a\xc5\xa1i\xc5\xb3 apie kuri\xc4\x85 sukin\xc4\x97jasi astronominis prietaisas, yra lygiagreti \xc5\xbdem\xc4\x97s sukimosi a\xc5\xa1iai. Tokia montuot\xc4\x97 leid\xc5\xbeia sekti objekt\xc4\x85 ar dangaus sferos ta\xc5\xa1k\xc4\x85 sukant prietais\xc4\x85 tik apie vien\xc4\x85 a\xc5\xa1\xc4\xaf. Kad dar palengvinti astronominio objekto sekim\xc4\x85 da\xc5\xbenai tokios montuot\xc4\x97s komplektuojamos su laikrodiniais mechanizmais: varikliais ir reduktoriais. Laikrodiniai mechanizmai sugeba sukti prietais\xc4\x85 tokiu pa\xc4\x8diu grei\xc4\x8diu, kaip ir \xc5\xbdem\xc4\x97s sukimasis.\n_START_SECTION_\nNaudojimas\n_START_PARAGRAPH_\nM\xc4\x97g\xc4\x97ji\xc5\xa1kiems dangaus objekt\xc5\xb3 steb\xc4\x97jimams naudojant nedidelius teleskopus tokia montuot\xc4\x97 n\xc4\x97ra b\xc5\xabtina, ta\xc4\x8diau palengvina dangaus k\xc5\xabno sekim\xc4\x85. Did\xc4\x97jant teleskopui did\xc4\x97ja jo didinimo galimyb\xc4\x97s ir ma\xc5\xbe\xc4\x97ja reg\xc4\x97jimo laukas. Objektai greitai "pab\xc4\x97ga" i\xc5\xa1 teleskopo reg\xc4\x97jimo lauko ir reikia vis koreguoti teleskopo krypt\xc4\xaf. Teisingai suorientuot\xc4\x85 teleskop\xc4\x85 su ekvatorine montuote galima koreguoti pasukant prietais\xc4\x85 apie vien\xc4\x85 a\xc5\xa1\xc4\xaf. Tuo tarpu ant azimutin\xc4\x97s montuot\xc4\x97s sumontuot\xc4\x85 prietais\xc4\x85 reikia koreguoti sukant prietais\xc4\x85 apie dvi a\xc5\xa1is, kuri\xc5\xb3 nei viena n\xc4\x97ra statmena objekto "pab\xc4\x97gimo" kryp\xc4\x8diai. 200 daugiau mm. teleskopams ekvatorin\xc4\x97 montuot\xc4\x97 yra labai rekomenduotina. Pusiaujin\xc4\x97 montuot\xc4\x97 su laikrodiniu mechanizmu b\xc5\xabtina bly\xc5\xa1ki\xc5\xb3 astronomini\xc5\xb3 objekt\xc5\xb3 fotografavimui, nes d\xc4\x97l ilgos ekspozicijos reikia fotografavimo prietais\xc4\x85 ilgai i\xc5\xa1laikyti nukreipt\xc4\x85 \xc4\xaf vien\xc4\x85 dangaus sferos ta\xc5\xa1k\xc4\x85. Visi profesionalioje astronomijoje naudojami teleskopai yra sumontuoti ant pusiaujin\xc4\x97s montuot\xc4\x97s su laikrodiniu mechanizmu.\n_START_SECTION_\nKitos montuo\xc4\x8di\xc5\xb3 r\xc5\xab\xc5\xa1ys\n_START_PARAGRAPH_\nKita galima paplitusi montuot\xc4\x97\xc2\xa0\xe2\x80\x93 azimutin\xc4\x97, kurioje yra horizontali a\xc5\xa1is ir vertikali a\xc5\xa1is.\n_START_SECTION_\nMontuot\xc4\x97s paruo\xc5\xa1imas steb\xc4\x97jimams\n_START_PARAGRAPH_\nPrie\xc5\xa1 kiekvien\xc4\x85 steb\xc4\x97jim\xc4\x85 mobil\xc5\xb3 teleskop\xc4\x85 su pusiaujine montuote reikia paruo\xc5\xa1ti: suorientuoti \xc5\xa1iaur\xc4\x97s-piet\xc5\xb3 kryptimi ir suorientuoti posvyrio kamp\xc4\x85.'